Mabuza kan nie Eskom-krisis hanteer nie, sê DAFoto verskaf deur die DA Adjunkpres. David Mabuza kan nie vertrou word om die span te lei wat Suid-Afrika se grootste energiekrisis moet oplos nie, het die Demokratiese Alliansie Sondag gesê. Suid-Afrikaners moes weer beurtkrag verduur toe Eskom die land die afgelope week in duisternis gehul het en fase 4-beurtkrag ingestel het, het John Steenhuisen, hoofsweep van die DA, gesê toe die party sy verkiesingsplakkaat in Johannesburg onthul het. Die DA se advertensiebord fokus op hoe die “onsuksesvolle ANC ŉ wêreldklas kragvoorsiener wanbestuur het deur korrupsie, ondoeltreffendheid en skuld”, het hy gesê. Die vorige bestuurspanne by Eskom “het die staatsbeheerde entiteit geplunder deur voorafbetaalde steenkoolkontrakte, nepotisme en uitermatige konsultasiefooie”. “Eskom se uitvoerende lede het deurgaans hulself beloon met massiewe bonusse en salarisse en die entiteit in ŉ finansiële verknorsing gelaat,” het Steenhuisen bygevoeg. Pres. Cyril Ramaphosa het die afgelope week aangekondig dat Mabuza ŉ spesiale kabinetskomitee sal lei om die krisis te bestuur. “Adjunkpres. Mabuza het op sy eie Mpumalanga in ŉ onsuksesvolle staat ingelei toe hy die premier was. Hy kan nie vertrou word om die span te lei wat die land se grootste energiekrisis moet oplos nie. Dié skuif is tekenend van ŉ president wat beperk word deur verskillende faksies in die ANC. Hy werk duidelik vir die ANC en lei nie die party nie.” Ramaphosa het voorgestel dat Eskom ontbondel moet word in ŉ houermaatskappy met drie afsonderlike sake-entiteite. Dit beteken dat elkeen van die drie entiteite dieselfde raad van die houermaatskappy sal deel. Die doel om kompetisie in die kragopwekkingsektor van Eskom te stimuleer, sal dus beperk word deur die feit dat die entiteite nie onafhanklik of mededingend sal werk nie. Dit sal steeds onder die staat se beheer wees en die monopolie sal voortduur, het hy bygevoeg. “Beurtkrag het beduidende gevolge vir ons ekonomie en die produktiwiteit van klein ondernemings wat swaar geraak word deur kragonderbrekings. Suid-Afrika verloor daagliks R2 miljard weens kragonderbrekings. Beurtkrag lei tot werksverliese. “Deur die DA se voorgestelde ‘goedkoper elektrisiteitsrekening’, sal Eskom in twee afsonderlike entiteite verdeel word: naamlik kragopwekking en verspreiding. Deur ons voorstel sal die kragopwekkingsentiteit geprivatiseer word om Eskom se monopolie te verwyder en onafhanklike kragvoorsieners toe te laat om op ŉ gelyke voet mee te ding wat kragopwekking betref,” het Steenhuisen gesê. “Munisipaliteite wat goed bedryf word, sal energie direk van onafhanklike energieverskaffers kan bekom. Wanneer die kragopwekkingskomponent van Eskom verwyder word, kan van die kragstasies aan onafhanklike kragvoorsieners verkoop word om hul skuld te delg. Die DA-plan sal tot werklike verandering lei, en nie net bykomende raadslede nie.”